b'\n_START_ARTICLE_\nPlantedyrkning\n_START_PARAGRAPH_\nPlantedyrkning eller planteavl (i daglig tale ofte = jorddyrkning) er den planlagte, landbrugsm\xc3\xa6ssige eller gartneriske dyrkning af nytteplanter og prydplanter. Det centrale er produktionen af v\xc3\xa6rdifulde madvarer i form af planter, men ogs\xc3\xa5 dyrkning og pleje af stueplanter og prydplanter til haver og parker falder ind under dette begreb.\n_START_SECTION_\nArbejdsomr\xc3\xa5der\n_START_PARAGRAPH_\nPlantedyrkning omfatter adskillige arbejdsomr\xc3\xa5der, f\xc3\xb8rst og fremmest alle de jordtilknyttede landbrugsproduktioner (bl.a. plantel\xc3\xa6re, agerbrug og milj\xc3\xb8kundskab). Omdrejningspunktet blandt disse arbejdsomr\xc3\xa5der er den h\xc3\xb8jst mulige effektivitet i udnyttelsen af milj\xc3\xb8faktorer som jordbund, vand og lys. De er afg\xc3\xb8rende for planternes v\xc3\xa6kst og m\xc3\xa5 derfor udnyttes s\xc3\xa5 godt som muligt. Det er et vigtigt m\xc3\xa5l inden for dyrkningen af nytteplanter at skaffe et godt v\xc3\xa6kstmilj\xc3\xb8 gennem kendskab til p\xc3\xa5 de fysiologiske processer i planterne, der er afg\xc3\xb8rende for et godt udbytte af f.eks. frugter, korn eller olie._NEWLINE_Desuden h\xc3\xb8rer ogs\xc3\xa5 videnskabelige fagomr\xc3\xa5der som planteavl, planteern\xc3\xa6ring og plantesundhed (plantebeskyttelse) med til den n\xc3\xb8dvendige viden bag plantedyrkning. I nutidens undervisning i plantedyrkning l\xc3\xa6gges der stigende v\xc3\xa6gt p\xc3\xa5 b\xc3\xa6redygtige dyrkningsformer med ressource- og milj\xc3\xb8sk\xc3\xa5nende virkemidler._NEWLINE_Plantedyrkningens teori og praksis kaldes under \xc3\xa9t for jordbrugsm\xc3\xa6ssig dyrkningskundskab, mens den tilsvarende, videnskabelige disciplin hedder plantedyrkningsvidenskab.'